আসানসোলে জন্মাষ্টমী উপলক্ষে কেনাকাটি। - নিজস্ব চিত্র
সপ্তাহ শুরুতে টানা ৩ দিন বন্ধ
নবান্ন, পিছল মন্ত্রিসভার বৈঠক
নিজস্ব প্রতিনিধি, কলকাতা: করোনা সংক্রমণ থাবা বসিয়েছে রাজ্য প্রশাসনের সদর দপ্তর নবান্নে। সরকারি কর্মীদের মধ্যে আতঙ্ক কমাতে গোটা ভবন জীবাণুমুক্ত করার প্রক্রিয়া শুরু হয়েছে। সেই কাজের জন্যই আগামী সোম এবং মঙ্গলবার নবান্ন বন্ধ রাখার সিদ্ধান্ত নিল রাজ্য সরকার। বুধবার বাংলাজুড়ে ‘কমপ্লিট’ লকডাউন। কার্যত টানা তিন দিন সেখানে কোনও কাজ হবে না। আগামী সোমবার নবান্নে রাজ্য মন্ত্রিসভার বৈঠকও হওয়ার কথা ছিল। স্যানিটাইজেশনের কাজের জন্য তা পিছিয়ে বৃহস্পতিবার করা হয়েছে। অন্যদিকে, মহাকরণ, নিউ সেক্রেটারিয়েট, খাদ্যভবন, সল্টলেকের সব অফিসও সপ্তাহে একদিন করে স্যানিটাইজ করা হবে।
সম্প্রতি নবান্নে কর্মরত এক সাব ইনস্পেক্টর করোনায় আক্রান্ত হয়েছেন। তার জেরেই এই দু’দিন ধরে স্যানিটাইজেশনের সিদ্ধান্ত। একতলার প্রেস কর্নার পর্যন্ত বন্ধ রাখার সিদ্ধান্ত নেওয়া হয়েছে। গতকাল, শুক্রবারও নবান্নে জীবাণুমুক্ত করার কাজ চলেছে। আজ, শনিবার ঈদের জন্য সরকারি ছুটি রয়েছে। অন্যদিকে, আগামী সপ্তাহের বুধবারের পর শনিবারও রাজ্যজুড়ে সম্পূর্ণ লকডাউন হবে। ফলে মাত্র দু’দিন সরকারি কর্মীরা নবান্নে আসতে পারবেন। তাই সপ্তাহের বাকি দিনগুলি তাঁরা বাড়ি থেকে কাজ করবেন বলেই তথ্য ও সংস্কৃতি দপ্তর সূত্রে খবর।
ইতিমধ্যে নবান্নের এক আইএএস অফিসার, বেশ কয়েকজন গাড়ি চালক সংক্রমণের শিকার হয়েছেন। সেই কারণে প্রত্যেক সরকারি আমলার নিয়মিত করোনা পরীক্ষা করা হচ্ছে। বিশেষ করে, নবান্নের ১৩ ও ১৪ তলার দায়িত্বে থাকা অফিসারদের জন্য বিশেষ সতর্কতা নেওয়া হয়েছে। তাঁদের সরকারি গেস্ট হাউসে রাখার ব্যবস্থা করেছে প্রশাসন। তবে, নবান্ন বন্ধ থাকলেও রাজ্যের করোনা পরিস্থিতির উপর নজরদারিতে কোনও খামতি রাখছে না সরকার।